กระทรวงแรงงาน เตือนนายหน้าเถื่อนระบาดโซเชียล หลอกคนไทยใช้วีซ่าท่องเที่ยว
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ขณะนี้มีการโฆษณาชักชวนไปทำงานในประเทศสหรัฐอาหรับเอมิเรตส์ หรือ UAE ทางสื่อออนไลน์ผ่านเพจ Facebook จำนวนมาก เช่น “แรงงานไทยในประเทศดูไบ” “หางานนวดต่างประเทศ” ชักชวนให้ไปทำงานในตำแหน่งนวดสปา งานการตลาด งานแอดมินดูแลเว็บไซต์การพนันออนไลน์และพนักงานฝ่ายบุคคล โดยอ้างว่าจะได้รับค่าจ้างสูงและจะเป็นผู้จัดการเรื่องค่าใช้จ่ายในการเดินทางให้ก่อน พร้อมทั้งจะออกค่าตั๋วเครื่องบิน ค่าวีซ่าให้ โดยใช้วีซ่าท่องเที่ยว หรือวีซ่าเยี่ยมเยือน เดินทางเข้าไปในสหรัฐอาหรับเอมิเรตส์ เมื่อเดินทางไปถึงจะมีคนมารับที่สนามบินให้เซ็นสัญญาการรับสภาพหนี้และพาไปทำงานอื่นที่ไม่ได้ตกลงไว้ อาทิ งานในร้านนวดที่มีการลักลอบขายบริการทางเพศ งานด้านการพนันออนไลน์ ระหว่างนี้จะยึดหนังสือเดินทางไว้เพื่อไม่ให้เหยื่อหนี ซึ่งการโฆษณารับสมัครงานดังกล่าว เป็นโฆษณาชักชวนคนไทยให้เดินทางเข้ามาทำงานในธุรกิจที่ผิดกฎหมายและมีหญิงไทยจำนวนมากตกเป็นเหยื่อถูกบังคับค้าประเวณีและถูกทำร้ายร่างกายจึงได้กำชับ กรมการจัดหางาน เร่งประชาสัมพันธ์ให้ความรู้กับคนหางานทั่วประเทศรู้ทันเล่ห์กลของนายหน้าเถื่อน สามารถช่วยสอดส่องผู้มีพฤติการณ์น่าสงสัยที่เข้ามาหลอกลวงคนในชุมชนและแจ้งเบาะแสต่อเจ้าหน้าที่ด้านนายไพโรจน์ โชติกเสถียร อธิบดีกรมการจัดหางาน กล่าวว่า พฤติการณ์ชักชวนให้ทำงานผิดกฎหมาย แนะนำให้ลักลอบเข้าประเทศ หรือไปทำงานต่างประเทศโดยไม่แจ้งการทำงานต่างประเทศกับกรมการจัดหางาน ให้สันนิษฐานเป็นลำดับแรกว่ากำลังถูกหลอกลวง โปรดอย่าหลงเชื่อ สำหรับยูเออีตำรวจเข้มงวดอย่างมากในการจับกุมผู้ใช้วีซ่าผิดประเภทในการลักลอบทำงานผิดกฎหมายและผู้ถือวีซ่าหมดอายุ จนมีคนไทยหลายคนถูกจับกุม ติดคุกและถูกดำเนินคดีตามกฎหมายท้องถิ่นจำนวนมากและการเข้าไปช่วยเหลือคนไทยกลุ่มคนดังกล่าวให้ได้เดินทางกลับประเทศไทยทำได้ยาก เนื่องจากไม่สามารถไปก้าวก่ายกระบวนการทางกฎหมายและยุติธรรมของทางการสหรัฐอาหรับเอมิเรตส์ได้ จะต้องรอจนกว่ากระบวนการทางศาลสิ้นสุด โดยไม่สามารถเรียกร้องสิทธิประโยชน์ใดๆ ได้เนื่องจากเป็นการกระทำผิดกฎหมายตั้งแต่แรก ประชาชนสนใจไปทำงานต่างประเทศสามารถศึกษาหาข้อมูล เพื่อป้องกันการหลอกลวงได้ที่ เว็บไซต์กรมการจัดหางาน www.doe.go.th หรือ www.doe.go.th/overseas หรือสอบถามข้อมูลเพิ่มเติมได้ที่สำนักงานจัดหางานจังหวัดทุกจังหวัด โทรศัพท์ 0 2245 6708 หรือสายด่วน1506 กด 2 หรือ 1694